አዲስ አበባን በአዲስ ተሽከርካሪ የመለወጥ ጅማሮ
 በታላቅ አገር ታናሽ ሆኖ እንደማደር፤ በዕምቅ ወረቶች ተከብቦ ወደ ባዕድ አገራት እንደማማተር፤ በበርካታ የተፈጥሮ ጸጋዎች ታጅቦ ከድህነት ጋር እንደማበር፤ የወጣት ትኩስ ኃይል በቀዘቀዘ አስተሳሰብ ውስጥ እንደመዳከር፤ እልፍ እሴቶችን ታጥቆ ከክብር ውሃ ልክ ቁልቁል እንደመንደርደር፤ በአራቱም ማዕዘናት እምቅ ሀብት ተሸክሞ የኑሮ ሸክም ሳይቃለል ዘመንን እንደመሻገር ከቶውንም አገርንና ትውልድን አንገት የሚያስደፋ ምድራዊ ሀቅ ሊኖር አይችልም።“በድህነት የቆረበ” አገር እንደማይኖር ሁሉ ሠርቶ መለወጥ የሚያስችል አሸናፊ ሃሳቦችን ነፍስ ዘርቶ መንቀሳቀስ የድል ጅማሬ በመሆኑ፤ አክሎክ ጀነራል ትሬዲንግ ለቱሪዝም ሴክተር የሚውሉ ተሽከርካሪዎችን በአገር ውስጥ በመገጣጠም በዘርፉ አዎንታዊ ሚና ለማበርከት ደፋ ቀና እያለ ነው። በዚህ አዲስ የሥራ ፈጠራ እሳቤ ከባህልና ቱሪዝም ሚኒስቴርና ከካምፓኒው አገር የማህበራት ጥምረት ጋር አብሮ በመሆን ወደ ሥራ ገብቷል። ዋነኛ ዓላማው ሥራ መፍጠርና በሂደቱም የቱሪዝሙን መስክ ላቅ ወዳለ ደረጃ ለማድረስ ነው የሚሉት፤ የኦክሎክ ጀነራል ትሬዲንግ ሥራ አስኪያጅ አቶ ሰሎሞን ሙሉጌታ፤ ህዝብ ለሚናፍቀው ሠላምና እድገት ብርቱ ክንድ በመሆን ያለውን እውቀት፣ ጉልበትና ጥበብ በማስተባበር የአገርና ትውልድን አንገት ቀና ከሚያደርጉ የልማት ስምሪቶች፤ ቱሪዝም በመንግሥትም ትልቅ ትኩረትና ክብደት ከተሰጣቸው ዘርፎች መካከል መገኘቱ አበርክቶውን ተስፋ ብቻ ሳይሆን፤ ትርጉም አዘል ወደ ሆነው የሥራ ፈጠራ ዕድል ውስጥ ሊያካትተው እንደሚችል ይናገራሉ። እርሳቸው እንደሚሉት፤ በርካታ ዕድገት የፈጠነላቸው አገራት ልምድ እንደሚያሳየው የግሉ ዘርፍ ተሳትፎና የመንግሥት ድጋፍ ተሰናኝተው በመሄዳቸው የሚኖረው ለውጥ ወሳኝ ነው። በተመሳሳይ በዚህ አገራዊ የለውጥ ጉዞ የግሉ ዘርፍና መንግሥት ኃይላቸውን አጥብቀው ፈጣን ዕድገት ለማምጣት የተጀመረውን አንቂና ጋባዥ ድባብ ካምፓኒውን ወደ ተሟላ የተግባር ስበት ውስጥ እንዲገባ ትልቅ አቅም ፈጥሮለታል። የሄሎ ታክሲ ባለቤት
የሆኑት አቶ ዳንኤል
ዮሐንስ እንደሚናገሩት፤ የሄሎ
ታክሲ ከዚህ ቀደም
40 ታክሲዎችን አስመርቆ በይፋ
ሥራ ያስጀመረ ሲሆን፤ አሁን ደግሞ በሀገራችን ለመጀመሪያ ጊዜ የቱሪስት ታክሲ ወደ አገልግሎት በማስገባት ሥራውን ጀምሯል። ሄሎ ታክሲ ከዚህ ቀደም በታክሲ አገልግሎት ተሰማርተው መኪኖቻቸው አሮጌ በመሆናቸው ከአገልግሎት ውጪ ለሆኑባቸው አሮጌውን መኪና ተቀብሎ በአዲስ በመተካት የታክሲ ባለቤቶችን እየታደገ ያለ ድርጅት ነው። የተሰበሰቡ አሮጌ ታክሲዎችም ለዩኒቨርሲቲ ተማሪዎች የመንጃ ፍቃድና ተግባራዊ የመኪና ጥገና መማሪያ እንዲሆኑ፤ ከዚያም ሲያልፍ የዋጋ ተመን ወጥቶላቸው ወደ ማቅለጫ ገብተውና ለውጭ ገበያ ተሽጠው ገቢ እንዲያስገኙ ሥራ እየተሠራ ነው።አቶ ዳንኤል አክለውም፤ ሄሎ ታክሲ የተቋቋመው የአየር ብክለትን በመከላከልና የከተማ ውበትን በመጨመር ለተገልጋዩ ማኅበረሰብ አርኪ አገልግሎት ለመስጠትና ማኅበራዊ ኃላፊነትን ለመወጣት ነው ብለዋል። በታክሲ አገልግሎቱ ከ250 በላይ የሰማያዊ የታክሲ ባለቤቶች አሮጌ ታክሲያቸው እንደ ቅደመ ክፍያ ተወስዶ አዲስ መኪና ለመስጠት የባህልና ቱሪዝም ሚኒስቴር ኃላፊነቱን መውሰዱንም ገልጸዋል። በቱሪስት ታክሲ ቅድሚያ ተሰጥቷቸው ባለ ዕድል ከሆኑት መካከል አቶ ጸጋዬ አለባቸው ተጠቃሽ ናቸው። ለ40 ዓመታት ሲያሽከረክሯት የነበረችውን ታክሲ ዛሬ ላይ በመቀየርና በአዲስ ተሽከርካሪ መተካታቸው ደስታን አጎናጽፏቸዋል። አሁን ላይ መዘመንን በማሰብ የህዝብ አገልጋይነትን ስሜት ከፍ ባለ ደረጃ እንደጨመረላቸውም ይገልጻሉ። በዚህ ረገድ መንግሥት እያደረገ ያለውን አበርክቶም አመስግነዋል። ዕድሉን የመስጠት የማገዝና ባለ ሀብቶችን የመደገፍ ሃሳቡ ቀጣይነት ያለው መሆን እንዳለበት አመላክተዋል። ባገኙት አዲስ ታክሲ ህዝብን ከማገልገል አልፈው የተሻለ ገቢ ኖሯቸው ኑሯቸውን ለመምራት እንደሚያስችላቸውም እምነታቸውን ገልጸዋል። አዲስ አበባ የአፍሪካ መዲና እንደመሆኗ ጭምር የዘመነ የትራንስፖርት አገልግሎት እንደሚያስፈልጋትና ለበርካታ ጊዜ ያገለገሉ የትራንስፖርት ተሽከርካሪዎችን ዛሬም እየተጠቀሙበት መሆኑ መንግሥትና የከተማ አስተዳደር በልዩ ትኩረት እንደሚመለከተው ተናግረዋል። አሮጌ መኪናቸውን ቀይረው በአዲስ የቱሪስት ታክሲ ሥራ ለመጀመር ዕድሉን ያገኙት ወይዘሮ ሠላማዊት ኤፍሬም በበኩላቸው፤ ከዚህ ቀደም ባሳለፉት የሥራ ዘመናት ደስተኛ ባይሆኑም አንድ ቀን መልካም ዕድል እንደሚገጥማቸው ሁሉንም በትዕግስት ሲጠብቁ እንደነበር ይናገራሉ። ጊዜው ደርሶ ዛሬ ላይ የዚህ ዕድል ባለቤት ስለሆኑም ቀጣይ ተስፋቸው መለምለሙንና ባገኙት ዕድልም ለሚያስተዳድሯቸው ቤተሰቦቻቸው አዲስ የህይወት ምዕራፍ እንደከፈተላቸው ጠቅሰዋል። የተፈጠረው የሥራ ዕድል መንፈሰ ጠንካራ እንደሚያደርግ የሚናገሩት ወይዘሮ ሠላማዊት፤ በአገር ላይ ሠርቶ የማደግን ትልም እንዳሳካላቸውና የተሰጣቸውን ኃላፊነት ለመወጣት ደግሞ በቁርጠኝነት እንደሚሠሩና ለዘርፉ የራሳቸውን አሻራ እንደሚያሳርፉ በሙሉ ልብ ያምናሉ። የባህልና ቱሪዝም ሚኒስትር ዶክተር ሂሩት ካሳው በበኩላቸው፤ መንግሥት የታክሲ ሞተሮች ከቀረጥ ነፃ ሆነው ወደ አገር ቤት እንዲገቡ የወሰነው ግብር መሰብሰብ አቅቶት ሳይሆን፤ አሮጌ መኪኖች በአዲስ ተተክተው የአየር ብክለት እንዲቀንስ፣ ሀገር ውስጥ ሲገጣጠሙም ተጨማሪ የሥራ ዕድል እንዲፈጥሩ፣ ዜጎች በሀገራቸው ሠርተው እንዲከብሩ፣ የታክሲው ባለቤቶችም ስርቆትን የሚፀየፍ ጥሩ አገልጋይ እንዲሆኑ ለማስቻል ነው ይላሉ።የሥራው ባለቤት የሆኑና መልካም ዕድል የተፈጠረላቸው ሰዎችም ታክሲዎችን በአዲስ እንደቀየሩ ሁሉ አስተሳሰባቸውንና ሕይወታቸውን በመቀየር ለቱሪስቶችም ቀድሞ መረጃ በመስጠትና ኢትዮጵያን በማስተዋወቅ የአገሪቷን ገጽታ እንዲገነቡ ሚኒስትሯ ያሳስባሉ። ለዚህም በዕውቀት ላይ የተመሰረተ ህጋዊ አሠራርን መከተል የሚያስችል የክህሎትና የአገልግሎት አሰጣጥ የግንዛቤ ማስጨበጫ ስልጠና ለታክሲ ሹፌሮች እንደሚሰጥ ገልጸዋል።አዲስ ዘመን ሐምሌ 25 ቀን 2012 ዓ.ምበ አዲሱ ገረመው